โต้งห่วงวิกฤตยุโรปพ่นพิษใส่ส่งออก-ทุนนอก
กิตติรัตน์ เตรียมมาตรการรับมือวิกฤตยุโรป ห่วงผลกระทบเคลื่อนย้ายเงินทุน
14 มิ.ย. 2555

กิตติรัตน์ เตรียมมาตรการรับมือวิกฤตยุโรป ห่วงผลกระทบเคลื่อนย้ายเงินทุน
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยว่า ตนเองและทีมที่ปรึกษาด้านเศรษฐกิจจะติดตามวิกฤตเศรษฐกิจยุโรปอย่างใกล้ชิด เพราะวิกฤตรอบนี้ทำให้กำลังซื้อของยุโรปลดลงอย่างมีนัยสำคัญ และมีผลกระทบต่อการส่งออกของไทย ดังนั้นประเทศไทยจำเป็นต้องหาตลาดส่งออกอื่นมาทดแทน เช่น ตลาดตะวันออกกลาง โดยเฉพาะตลาดอาเซียนที่ไทยมีความตกลงทางการค้าอย่างกว้างขวาง
ขณะเดียวกัน รัฐบาลได้เตรียมมาตรการเพิ่มกำลังซื้อในประเทศล่วงหน้าแล้ว จากนโยบายค่าจ้างขั้นต่ำ 300 บาท ที่เห็นผลชัดเจนแล้วว่ารายได้ที่เพิ่มขึ้นทำให้กำลังซื้อในประเทศเพิ่มขึ้นชัดเจน โดยรัฐบาลไม่จำเป็นต้องกู้เงินมากระตุ้นเศรษฐกิจเหมือนรัฐบาลที่แล้วที่ออก พ.ร.ก.ไทยเข้มแข็ง มากู้เงิน 
นายกิตติรัตน์ กล่าวว่า วิกฤตหนี้ในยุโรปได้ส่งผลให้รัฐบาลหลายประเทศในยุโรปและสถาบันการเงินหลายแห่งต้องมีการเพิ่มทุน ทำให้เกิดภาวะอัตราดอกเบี้ยตึงตัว ซึ่งจะส่งผลกระทบต่อการเคลื่อนย้ายเงินทุน ทำให้บางประเทศได้รับผลกระทบจากการเคลื่อนย้ายเงินทุนครั้งนี้ 
อย่างไรก็ตาม การประชุมรัฐมนตรีคลังประชาคมอาเซียน จีน ญี่ปุ่น เกาหลีใต้ ครั้งที่ผ่านมา ได้เพิ่มทุนกองทุนความริเริ่มเชียงใหม่จาก 1.2 แสนล้านเหรียญสหรัฐ เป็น 2.4 แสนล้านเหรียญสหรัฐ และอนุมัติให้มีการขยายวงเงินเพื่อประเทศภาคีใช้ในการเสริมสภาพได้ในสัดส่วน 30% ของเงินกองทุน
นายกิตติรัตน์ กล่าวว่า ส่วนสถานการณ์การเมืองในประเทศขณะนี้ถือว่าไม่น่าเป็นห่วง ทุกฝ่ายต่างอะลุ่มอล่วยกัน การทำงานด้านเศรษฐกิจก็เดินหน้าต่อไปได้ อย่างไรก็ตาม นายกิตติรัตน์ปฏิเสธให้ความเห็นกรณีคณะกรรมการนโยบายการเงินคงอัตราดอกเบี้ยนโยบายไว้ที่ 3%